Дамян Дамянов
Душата ми

chitanka.info

Душата ми е дивеч луд

пред пушката на Битието,

а от цевта й лъха студ

и се прицелва във сърцето.

Не се бави, о, Битие!

Ако ще стреляш, стреляй право

в сърцето ми, което е

мишена гола и отляво.

Ах, уморих се, капнах, ах!

Не бе гонитба, не бе чудо.

Приживе не веднъж умрях.

Живях умирайки. До лудост

се гоним и до днес със теб

и ти остана закачена

огромна рана с черен креп,

ала обрамчена с червено.

23. V. 1994 г.

Издание:

Дамян П. Дамянов, Обади се, Любов!, Сиринга, С. 1995; ISBN 954-8100-03-7

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.